  Виталий Пронин В. Мустаев «Мон отын вал» выставказэ усьтонын.24-тӥ-26-тӥ коньывуонэ М. Калашников нимо техникая кун университетын ортчиз этнокультурая нырысетӥез «Финноугория» фестиваль. Та ужрад чотын радъяськизы уно конференциос, пумиськонъёс, усьтӥськизы адӟытонъёс,  одӥгез -  Василий Мустаевлэн но Виталий Окуньлэн дасям  выставказы. «Возвращение Сампо» адӟытонзэ усьтонэ В. Окунь лыктыны ӧз быгаты, нош В. Мустаев «Мон отын вал» выставкаез сярысь рос-прос мадиз.Василий Мустаев - тодмо удмурт график но иллюстратор. Солэн ужъёсыз 150-лэсь уно книгаосты но учебникъёсты чеберъяло. Ижысь техникая кун университетысь выставкаосъя залын адӟыны луэ карандашен но буёлэн быдэстэм ужъёссэ.Василий Геннадьевич верамъя, суредъёсыз солэн кема кылдо. Куд-огъёсыз кык арня куспын улӟо, одӥг ужзэ вить ар лэсьтэмез но вань.- Мынам малпамея, художниклэн валтӥсь интыын луыны кулэ пуш шӧдонэз. Тодон-валан, быгатэм кулэ, но суредэз уд шӧдӥськы ке, со борды кутсконэз но ӧвӧл. Тани мон туж умой шӧдӥсько нылпи дуннеез, мифологиез, нош ож тема сярысь озьы шуэме уг луы. Мон быгато солдатъёсты, войнаез суреданы, но со лул-сюлэм пыр поттытэк, пуш куарадэ кылзытэк лэсьтэм уж луоз.ИжГТУ-лэн проректорез Александр Балицкий, выставкаез усьтыса, шуиз:- Туж уно вераськыны луэ, но малы зулёнэз? Одӥг картина воштоз сюрс кылэз. Верам кыл суред кадь усьтыны уз быгаты чеберлыклэсь, калык культуралэсь но визьлэсь узырлыксэс но мур пуштроссэс. Адями янгышаны быгатэ - калык уг, соин ик оскем потэ, та фестивальмы арлы быдэ ортчылоз шуыса, нош со чотын - таӵе усто художникъёсын тодматскон, малы ке шуоно котькуд адӟытон, суредасен ваче вераськон-кенешон  творчестволэсь шобретсэ ӝутэм кадь луэ. В. Мустаевлэн суредэз.Малы сӥземын та выставка но, кызьы художник бырйиз суредъёссэ?- Туэ «Кизили» журналлы тырмиз 30 ар, та адӟытонме сӥзисько солы, ачим отын 1986-тӥ арысен тыршисько но сое кылдытӥсьёс пӧлы пырисько бере. Со аре ик ужме мытӥ «Удмуртия» издательствоын но. Та адӟытон вань творчествоысьтым 1 процентэз луэ. Книгалы-а, журналлы-а суредъёс лэсь-тӥсько, нимзэ лыдӟисько ке, йырам иллюстрация кылдэ ини. «Кизилилэсь» вылбамзэ мон ачим малпасько. Кин ке шуоз: соос лэсьтэмын, удмурт мифология, калык культура вылэ пыкиськыса, мур пуштросоесь,  покчи лыдӟисьёслы валамон меда? Мон уг люкиськы учкисьёсты покчиослы но арлыдоослы, малы ке шуоно вань бадӟымъёс кылдэмын пичиослэсь, ваньмы асьмеос пичи дырысь потэмын. Озьы ик ноку но уг малпаськы, кинлы ке кельшоз-а та суредэ яке уз-а. Нырысь ик, со аслым мед яралоз. Уг ке кельшы, ужме сутӥсько, со мыным люкетыны кутске. Нош  асме но учкисез пӧяса ужаны  мон дышемын ӧвӧл, - шуэ Василий Мустаев.В. Мустаевлэсь ужась, паймымон но востэм луэмзэ пусйиз эшез, «Удмуртия» издательствоысь валтӥсь суредась Юрий Лобанов.- Василий Геннадьевич гуртын улэ, оло, соин ик та усточиез ӧжытгес тодо, нош искусствоез гажасьёс, нылпиос солэсь творчествозэ одно ик адӟыны, дышетыны кулэ, малы ке шуоно В. Мустаевлэн суредъёсыз малпаськыны ӧтё, - шуэ Юрий Лобанов.Галина Семёнова Туспуктэмъёсыз В. Мустаевлэн  